b'\n_START_ARTICLE_\nVinko Dolenc\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je 1966 na ljubljanski Medicinski fakulteti (MF), opravil 1974 specializacijo iz nevrokirurgije in 1978 doktoriral. Leta 1968 se je zaposlil na Univerzitetni kirur\xc5\xa1ki pozneje nevrokirur\xc5\xa1ki kliniki Univerzitetnega klini\xc4\x8dnega centera v Ljubljani, od 1980 kot vodja njenega eksperimentalnega laboratorija. Leta 1982 je postal redni profesor podiplomskega \xc5\xa1tudija na ljubljanski MF in 1987 na Medicinski fakulteti v Zagrebu. Dolenc je od 1987 dopisni in od 1993 redni \xc4\x8dlan Slovenske akademije znanosti in umetnosti ter od 1991 Ambasador Republike Slovenije v znanosti. Organiziral je ve\xc4\x8d strokovnih sre\xc4\x8danj; je \xc4\x8dastni \xc4\x8dlan ve\xc4\x8d mednarodnih zdru\xc5\xbeenj nevrokirurgov, \xc4\x8dlan uredni\xc5\xa1kih odborov tujih strokovnih \xc4\x8dasopisov, leta 1983 je postal predsednik evropske komisije za primerjalne \xc5\xa1tudije v nevrokirurgiji._NEWLINE_Dolenc se je na za\xc4\x8detku posve\xc4\x8dal posegom na obkrajnem \xc5\xbeiv\xc4\x8devju, nato mikrokirur\xc5\xa1kem posegom v mo\xc5\xbegane. S tem je opravil pionirsko delo na podro\xc4\x8dju mikrokirurgije v Jugoslaviji. Med prvimi na svetu je za\xc4\x8del operirati anevrizme v akutnem stanju. Kot operater in predavatelj je gostoval na mnogih klinikah v tujini. Sam ali v soavtorstvu je objavil ve\xc4\x8d znanstvenih razprav v doma\xc4\x8di in tuji strokovni literaturi._NEWLINE_Pozornosti \xc5\xa1ir\xc5\xa1e javnosti je bil dele\xc5\xbeen ob to\xc5\xbebi izraelskega dr\xc5\xbeavljana Eliyaha Mesike po sicer tehni\xc4\x8dno uspeli operaciji leta 1992, ki je pacienta pustila paraliziranega. Slovensko okro\xc5\xbeno in vrhovno sodi\xc5\xa1\xc4\x8de sta priznala sodbo izraelskega sodi\xc5\xa1\xc4\x8da, ki ga je spoznalo osebno za krivega malomarnosti in mu nalo\xc5\xbeilo pla\xc4\x8dilo preko 6 milijonov evrov od\xc5\xa1kodnine. To je v nasprotju s slovensko pravno ureditvijo, po kateri bi odgovornost prevzel njegov delodajalec, vendar je primer zapleten zaradi nejasnosti pri ravnanju vseh vpletenih.'